Şizofrenik
Şizofrenik — Alman psixoloji triller müəllifi Vulf Dornun 2010-cu ildə nəşr etdiyi sayca ikinci roman. Kitab ilk dəfə 2010-cu ildə "Wilhelm Heyne Verlag" nəşriyyatı tərəfindən "Kalte Stille" adı ilə nəşr olunub. Psixiatr Yan Forstnerin nikahı uğursuz alınır. O, arvadından boşanandan sonra işini də itirir və doğulub boya-başa çatdığı Falenberqə qayıdır. Onun kiçik qardaşı 23 il əvvəl izsiz-tozsuz yoxa çıxmış, bundan az sonra isə atası dəhşətli avtomobil qəzasında ölmüşdü. Qardaşının qəfildən itməsi, onun taleyinin naməlum qalması, atasının isə qorxunc aqibəti Yana ağır psixoloji zərbə olur, başına gələn bu müəmmalı hadisələr onu rahat buraxmır. Yan bu kabuslardan qurtulmaq və yenidən normal həyata qayıtmaq istəyir. Amma klinikada bir xəstə intihar edəndən sonra Yan 23 ildir gizli qalmış dəhşətli sirri açmağa qərar verir və araşdırmalara başlayır ... Vulf Dornun öz axıcılığı və sürətli tempi ilə qeyri-adi bir roman yazaraq, yenidən "Şizofrenik" ilə oxucunu mükəmməl psixoloji macəraya sürükləyir.